Fyns Kunstmuseum
Fyns Kunstmuseum, har til huse i Fyns Stiftsmuseums oprindelige bygning i Jernbanegade i Odense, opført 1883-84 (murermester Fr.E. Andersen med Emil Schwanenflügel (1847-1921) som tilsynsførende arkitekt) og 1897-98 (ved arkitekten Niels Jacobsen (1865-1935)) i en antikinspireret stil med en stor søjlebåret frontispice.
Fyns Kunstmuseum rummer værker af danske kunstnere, bl.a. med tilknytning til Fyn. Den ældre samling omfatter væsentlige værker af Jens Juel, bl.a. hans selvportræt fra 1767, og H.A. Brendekildes Udslidt fra 1889. J.W. Larsens kunstsamling, der kom til museet i 1948, har fine arbejder af bl.a. Harald Giersing, Vilhelm Lundstrøm og Olaf Rude.
Museet har i øvrigt specialiseret sig i Vilhelm Bjerke Petersen samt konkret og konstruktivistisk kunst fra gruppen Linien II og fremefter, bl.a. værker af Ib Geertsen, Robert Jacobsen og Richard Mortensen.
Fyns Kunstmuseum er en del af Odense Bys Museer. Det blev pr. 1.7.2013 fusioneret med Kunsthallen Brandts og Museet for Fotokunst.